
Диссертациялық кеңестің 

ғылыми хатшысы,

тарих ғылымдарының докторы
                              А.Т.Қапаева 
КІРІСПЕ

Зерттеу жұмысының жалпы сипаттамасы. Еліміз егемендік алып, тәуелсіз мемлекет құрғанымызда ел қамын ойлап, сол жолда өздерінің саналы ғұмырын құрбан еткен азаматтардың ұлт-азаттық қозғалысының тарихын қайта қарап, шынайы түрде «ақтаңдақтардың» бетін ашып жаңа заман талабына сай зерделеудің маңызы зор.

Зерттеу тақырыбының өзектілігі. Адамзат баласы өткен тарихын жадында сақтап, одан сабақ алуы қажет. Еліміздің зиялы қауымының жиынында елбасымыз қазақ елінің арғы-бергі тарихи жолын ой елегінен өткізіп, әрбір азамат тарихтың өткеніне үңіле қарау арқылы өзінің ата-бабалары қалдырған кең байтақ жердің лайықты мұрагері болуға ұмтылсын деп, қоғамдық ғылым салаларына, соның ішінде тарихшыларға зор міндеттің жүктеліп отырғандығын атап көрсетті. Кеңес үкіметінің тұсында қалыптасқан саяси-әлеуметтік жағыдай, қоғамда шектен тыс шыққан үгіт-насихаттың арқасында зерттеушілерімізді қате пайымдаулар мен сыңаржақ тұжырым жасауларына итермеледі.

Кеңестік тарих ғылымы төңкеріске дейінгі жекелеген ұлттық тұлғалардың өмір жолдары мен азаттық жолындағы күресі мен ұлтына арнаған қоғамдық-саяси қызметтерін өмірге жанаспайтын ұғымдар тұрғысынан қарастырды, зерттеуге тыйым салды, ал зерттеле қалғандары сыңаржақ бағаланып, тарихи шындық тұрғысынан бағалауға мүмкіндік бермеді. Сондықтан да тарихтың бұл беттерін қайта қарастырып, әлі де болса қолданбай келген мұрағат құжаттары арқылы жаңа шынайылық көзқараспен сынай отырып, қазақтың «қырық төресінің» бірі Ахмет Байтұрсыновтың Ресей патша үкіметі, Кеңес үкіметі тұсындағы қайраткерлік өмірі мен қоғамдық-саяи және мемлекеттік қызметтері туралы тарих саласында осы кезеңге дейін толық, арнайы  түрде ғылыми тұрғыдан зерттелмеген тұстарын кешенді түрде ашып көрсету тақырыбымыздың өзектілігі болып отыр. 

А. Байтұрсынов Қазақстан мен Орта Азия халықтарының ХХ ғасырдың 20-30 жылдарындағы тарихында ерекше орыны бар аса  ірі саяси қайраткер. Ол өзінің орасан зор ерік-жігерімен, ірі ұймдастырушылық қабілетімен, саяси оқиғаларға көзқарасының тұрақтылығымен зор беделі мен құрметке ие болды. Теориялық жағынан жетік болғандықтан, өз қызметінде таптық белгілерден гөрі ұлттық ұстанымды ұстанды.

А. Байтұрсыновтың есімі Алашорда үкіметімен тығыз байланыста болғандықтан, оның қоғамдық-саяси және мемлекеттік қызметін зерттеудің қиыншылығы да аз емес. Себебі зерттеу нысанасының ауқымы өте кең әрі тым қайшылықты. Сол себептен қайраткердің өмір сүріп, қызмет еткен кезеңдегі аса күрделі тарихи құбылыстар мен саяси оқиғаларға барынша терең үңілуге тура келеді. А. Байтұрсынов 1905 жылдан бастап өмірінің соңына дейін (1937 ж.) саяси оқиғалардың бел ортасында жүрді, сол үшін 1907 жылдан бастап қуғынға ұшырап, бас бостандығынан айырылып, кейін Қазақ даласынан тысқары  жерлерге жер аударылады және оған «саяси сенімсіз» деген айдар тағылып үнемі патша үкіметінің бақылауында жүрді. 

1913 жылдан бастап «Қазақ» атты апталық газетін ұйымдастырып, осы газет арқылы саяси үгіт-насихатқа өзі жетекшілік етіп, айналасына қазақ зиялыларын топтастыра білді. Отарлық езгіге қарсы ірі саяси оқиғаның бірі – 1916 жылғы ұлт-азаттық көтеріліс тұсында қазақ халқын аман-сау сақтап қалудың жолдарын іздеп, патша үкіметі мен халықтың арасында ымырагершілік саясатын ұстанды. Саяси саутты, мол тәжрибе жинақтаған       А. Байтұрсынов осы тұста газет арқылы халықтың «һәм құлағы, һәм көзі» және нағыз жанашырына айналды.

Қарастырып отырған тақырып отандық тарихымыздың күрделі саяси кезеңдерімен және барлық саяси оқиғалардың арасында біте қайнасып жүрген А. Байтұрсыновтың өміріне, сол арқылы саяси көзқарастары мен мемлекетте атқарған қызметтерін ашуға арналған. Ол ХХ ғасырдың бірінші жартысында өзіндік орны бар аса ірі саяси қайраткер. Ресейлік патша үкіметінің тұсында «саяси сенімсіз» адамға айналса, ал Кеңес үкіметі тұсындағы тоталитарлық жүйе қазақ мемлекет қайраткерлері мен зиялыларын «оңшыл», «ұлтшыл», «байшыл», «пантюркист», «төңкеріске қарсы шығушылар» деп айыптап, қоғамнан аластатып, «халық жауы»  айдарымен тарих бетінен өшіргісі келседе,  А. Байтұрсыновтың өмір жолының тарихы, саяси күресі мен мемлекеттік қызметі арқылы жеке тұлға ретінде қарастыру зерттеу жұмысымыздың басты өзектілігіне айналды. Сол себептен де, зерттеу жұмысымызда ХХ ғасырдың басындағы саяси ең өзекті мәселелерге белсене араласып, ұлт мүддесі үшін құрбан болған А. Байтұрсыновты мемлекетіміздің аса ірі  қоғам және мемлекет қайраткері сондай-ақ жеке саяси тұлға ретінде қарастырып, оның қызметінің тарихын ғылыми тұрғыдан терең жан-жақты зерттеп, барлық қырынан толық кешенді түрде баяндау арқылы ашып көрсетуді көздедік. 

Сонымен қатар қарастырылып отырған зерттеу тақырыбы тарихи-танымдық және тәжрибелік тұрғыдан да сұранысқа ие екендігі айшықталды.

Диссертациялық жұмыстың зерттелу деңгейі. Мемлекет және қоғам қайраткері А. Байтұрсыновтың қоғамдық-саяси және мемлекеттік қызметі отандық тарихымызда ғылыми тұрғыдан арнайы зерттеу нысанасына алынып қарастырылған емес. Ұлт зиялысының өмірбаяны мен шығармашылығына, оның қоғамдық-саяси және мемлекеттік қызметіне қатысты өз тұсында жарық көрген мерейтойлық құттықтау мақалалар, өмірбаяндық очерктер, энциклопедиялық баяндамалар, сондай-ақ библиографиялық басылымдарда тарихи тұлға туралы қысқаша мәліметтер берілген. 1988 жылы 4-ші қарашада  Қазақ ССР-ң Жоғары Сотының шешімімен А. Байтұрсынов ресми ақталғаннан кейін көптеген мақалалар қайраткердің қоғамдық-саяси және мемлекеттік қызметі мен шығармашылығына арналған және содан бері көптеген диссертациялық  зерттеулер мен жинақтар жарық көрді.

А. Байтұрсыновтың қызметін зерттеуге арналған еңбектерді негізінен бірнеше кезеңдерге бөлуге болады. Алдымен төңкеріске дейінгі кезеңге, яғни 1905 жылы Қарқаралыда Қоянды жәрмеңкесінде Ресей патша үкіметінің атына хұзырхат (петиция) жазудан басталып баспасөз арқылы бұхараға мәлім болады, патша әкімшілігінің арасында «саяси сенімсіз» адамға айналады. Бұл хат қазақ халқының тарихындағы ең ірі, саяси маңызы зор құнды құжат болып табылады. Ресей патша үкіметіне оппозициялық көңіл-күйде тұрған Петербургтік халықшылдар тобы шығарған либералдық бағыттағы «Сын Отечества» [2]  газеті 1905 жылы 4 қазанда тұңғыш рет  Қарқаралы оқиғасы туралы көлемді мақала жариялады. Онда қайраткердің жазықсыз патша түрмесінде отырғандығын мәлімдеп, Крыловтың 40 мысалын қазақ тіліне аударып және оған 4 қатар шумақ ретінде түсіндірме бергендігін баяндай келіп, түрмеден босатуды талап еткен. 

Кеңестік дәуір кезеңіне, яғни ХХ ғасырдың 20-30 жылдары Кеңестік үгіт-насихат арнасында жарық көрген тарихи-саяси әдебиеттерде, баспасөзде          А. Байтұрсыновтың қызметіне «буржуазияшыл», «байшыл», «ұлтшыл» деп біржақты теріс баға берілді. Аталған ғасырдың 30-шы жылдардың басынан бастап 80-шы жылдың аяғына дейін бұл тақырыпты нақты тарихи тұрғыдан зерттеуге ресми үгіт-насихат қарсы болып, тыйым салды. Оның аты мен қызметі тек тап жауы ретінде қарастырып, оны «халық жауына айналдырды».

Қазіргі кезеңде, тек 1990 жылдың басында ғана тарихи шындықты қалпына келтіруге бағытталған зерттеулердің жарық көре бастауымен ерекшеленеді.

А. Байтұрсыновтың тарихнамасы негізінен ХХ ғасырдың басында басталған болатын Алғашқылардың бірі болып Байтұрсынов туралы мәлімет берген еңбектердің қатарына М. Дулатов, М. Әуезов, Т. Шонанов,                      С. Сейфуллин болды. Ал өзге ұлт өкілдерінің арасында А.Байтұрсыновтың өмірбаяны мен ғылыми, шығармашылық еңбектерінен мәліметтер берген         А. Кононов және т.б. болды [1] 

20 жылдың соңы мен 30 жылдың басында жарық көрген зерттеу еңбектері қоғамдық-саяси  оқиғаларды таптық көзқараспен бағалап, тарихи оқиғаларды бұрмалауға кеңінен жол ашты. Тарихи танымдағы  бағыттар кеңестік жаппай ұжымдық тәртіпті орнатуымен мемлекеттік сипат алды. Солардың қатарына     А. Байтұрсыновтың саяси қызметін, ұлт мүддесін қорғаудағы ой-пікірлері, ұсыныстары мен оны жүзеге асыру үшін жүргізген қоғамдағы саяси күресі - «байтұрсыновшылдық» деп таңбаланды. Негізінен сол кезде «байтұрсыновшыл», «рысқұловшыл», «садуақасовшыл», «ходжановшыл» дегенді ең алғаш ресми түрде қолданғандар – В.В. Куйбышв, И.Е. Любимов және Н. Төреқұловтар болды. Жалпы, А. Байтұрсыновпен қызметтес болған замандастарының осы бір «байтұрсыновшылдық» туралы жазбағаны кемде-кем. Солардың ішінде А.Байтұрсыновтың қоғамдағы саяси қызметін барынша теріс түсіндіруге тырысқан, «байтұрсыновшылдық» деп айыптаушылардың алғашқыларының бірі Ғ. Тоғжанов болды. Ол «О Байтурсунове и байтурсуновщине» [2] атты өз еңбегінде А. Байтұрсыновты Ресейлік патша үкіметінің  «үгіт-насихатшысы» деп айыптап, бүкіл еңбегін теріске шығарған.

ХХ ғасырдың 40-70 жылдары М.С. Сапарғалиев және А.С. Елагиннің [3]. зерттеген еңбектері ұлт зиялыларының қазақ қоғамын саясаттандырудағы  іс-шараларын Қазақстандағы Кеңес төңкерісінің жеңістерімен байланыстырып салыстырмалы түрде көрсету арқылы, ұлт-азаттық қозғалыс, оның ішінде  қазақ мемлекетін құру мәселесіне арналған. Бұл жарық көрген еңбектердің ерекшелігі пролетариат пен еңбекші бұқараның ұлт-азаттық қозғалысындағы тізе қосуымен қатар панисламдық, тантүріктік мәселесі де қоса қарастырылған.

1980 жылдың соңында басталған қоғамдағы демократиялық жаңарулар және Қазақстан Республикасының өз тәуелсіздігіне қол жеткізуінің нәтижесінде Отандық тарих ғылымы ескі методологиялық ұстанымдардан арылып, жаңа бағытта дамуына мүмкіндік алды. Соның басты нәтижесі – кеңестік жүйе тұсында бұрмаланып, біржақты қаралған тарихи әлеуметтік-саяси үрдістерге деген көзқарас тарихшы-зерттеушілер тарапынан терең көңіл бөлініп, мүлдем жаңа сипат алып, шынайы тұрғыдан қарастырыла бастады. Отандық тарихымыздың «ақтаңдақ» беттерін жаңа көзқарас тұрғысынан зерттеген еңбектер жарық көре бастады. Соның айғағы, А. Байтұрсыновтың қоғамдық-саяси, мемлекеттік қызметі мен өмірі өз мәнінде зерттеле бастады. Баспасөз беттерінде тарихшылар, тілшілер, әдебиетшілер А.Байтұрсыновтың қоғамдық болмысының бір қырын ғана танытатын мақалалар жариялады. Олардың басым көпшілігі Р. Сыздықова, Ә. Шәріпов пен С. Дәуітов [4] еңбектерінде қайраткердің әдеби-шығармашылық мұрасы мен ағартушылық-ғылыми қызметіне, ақындығына арналған.

1990 жылдардың басында қазақ зиялы қауымдарының өмірі мен атқарған қызметтерінің тарихын қайта зерттеу мәселесі көтерілгенде Қазақстандық ғалымдар ұлт-азаттық қозғалысы, соның ішінде Алаш партиясы мен Алашорда үкіметінің ұлттық мемлекеттік құрылым ретіндегі қызметін және ғасыр басындағы ұлт зиялыларының тәуелсіздік жолындағы қоғамдық-саяси, мемлекеттік қызметтерін талдап көрсететін іргелі зерттеулер жүргізіп, еңбектер жазды. Олардың қатарына М.Қ. Қозыбаев, М.Қ. Қойгелдиев, С.Ф. Мажитов, Д..Аманжолова [5] еңбектері жатады.

Әр саладағы ғалымдардың түрлі ғылым саласы бойынша  кандидаттық зерттеу жұмыстарының қатарына мысалы, филологиядан Б. Момынова, журналистикадан Қ. Сақов, педагогикадан Б. Иманбекованың[6] еңбектері жатады. Аталған еңбектерде қайраткердің педагогика, журналистика саласына қосқан ой-пікірлері мен тәжрибесін жан-жақты зерттеп талдауға алғандығын көрсетіп отыр. Тарих саласы бойынша Қ. Атабаев және А. Мұсағалиева [7]. зерттеу еңбектерінде мұрағаттық түп-деректерге сүйене отырып қайраткердің Алаш қозғалысы тұсында өзге де зиялылармен қоса атқарған қоғамдағы саяси және публицистикалық қызметін баяндай келіп, Халық Ағарту Комиссарларының қызметін талдай отырып  А. Байтұрсыновтың да қызметін  мұрағат деректеріне сүйеніп біршама қарастырған.

Философия ғылымы саласы бойынша Қ. Әшкееваның «Ахмет Байтұрсыновтың философиялық көзқарасы» [8] атты еңбегі қайраткердің дүниетанымының  қалыптасуы мен ХХ ғасыр басындағы қазақ философиясына қосқан үлесі мен оған тигізген әсерін қарастырған. Жоғарыда аталған зерттеу жұмыстарының арасында қайраткердің өмірбаянына, соның ішінде күні бүгінге дейін көп талас-тартыс туғызып келген тарихи оқиға – А. Байтұрсыновтың шын мәнінде туылған жылы, күні және айы болатын. Осы мәселеге байланысты Р. Имаханбетова [9] мұрағат деректеріне сүйене отырып, бұрын аса көп көңіл бөлінбей, назардан тыс қалған бірнеше мұрағат құжаттарын  талдап, зерттеу жұмысында пайдаланып оның ғылыми құндылығын арттырды. Бізде өз жұмысымызда сол мұрағат деректерін пайдаландық және Р. Имаханбетованың жұмысы талдау жұмысымызға тірек болды.

Тәуелсіздік жылдары зерттеуге алынған өзекті тақырып бойынша халықаралық, республикалық дәрежеде зерттеулердің тәжрибелік негізгі ұстанымдарын белгілеген ғылыми теориялық және тәжрибелік конференциялар, пікір алысуға арналған дөңгелек столдар ұйымдастырылды. Оларда Алаш қозғалысы қайраткерлерінің, соның ішінде А.Байтұрсыновтың қоғамдық-саяси қызметіне арналған мәселелерді қарастырды. Солардың нәтижесінде оның қызметіне баға берілді.

Осылайша отандық тарих ғылымында А. Байтұрсыновтың өмірі мен қызметінің жеткілікті түрде зерттелмегендігін көрсетті. Дегенмен                       А. Байтұрсыновтың қоғамдық-саяси қызметі бірқатар ғылыми зерттеулерде қамтылған. Алайда, Алаш көсемінің қоғамдық-саяси және мемлекеттік қызметі ғылыми еңбектерде толық көрініс тапппаған. Сондықтан біз қарастырып отырған тақырып арнайы зерттеу нысанасына аланбағандығына көз жеткіздік. Осыған орай зерттеуіміздің мынадай мақсат міндеттерін айқындауға болады.

Зерттеудің мақсаты мен міндеттері. А. Байтұрсыновтың қоғамдық-саяси және мемлекеттік қызметін жаңа тарихи көзқарас тұрғысынан қорытып, бұрын тарихымызда белгісіз болып келген немесе әдейі бұрмаланған тұстарын тың деректерге сүйене отырып тарихи шындық тұрғысынан зерттеу оның шынайы келбетімен қайталанбас ерекшеліктерін ашып көрсету – зерттеу жұмысының басты мақсаты болып табылады. Осыған орай зерттеу жұмысының алдына мынадай міндеттер қойылады:

- А. Байтұрсыновтың өмірі мен қызметі жайында бұрын жарияланбаған құжаттар мен деректерді ғылыми айналымға енгізу;
- Қайраткердің қоғамдық, саяси, мемлекеттік және ғылыми қызметіне қатысты барлық зерттеулерді, мұрағат құжаттары мен басқа да дерек көздерін жаңа заман талаптары тұрғысынан саралап, ол туралы баға берген еңбектерді талдап, қарастыру;

- Саяси көзқарасының қалыптасуына тигізген оның өскен ортасының әсерін анықтау; 

- Білім алған орны мен ағартушылық қызметінің саяси күрестегі орыс зиялылары арасындағы арақатынасын салыстыру арқылы оның дүниетанымын, саяси көзқарасының өсуінің ішкі мазмұнын, табиғатын ашу; 

- «Қазақ» газетін ұйымдастырып, сол арқылы атқарған қоғамдағы саяси үгіт-насихаттық күресін айқындау;

- А. Байтұрсыновтың қазақ халқының тәуелсіздік жолындағы ұлт-азаттық көтерілісі мен Ақпан төңкерісі тұсында ұстанған саяси бағытын, оның себеп-салдарын, майданға байланысты қара жұмысқа еріксіз алынған қазақ жастарына көрсеткен қызметіне баға беру;

- Алаш партиясы мен Алашорда үкіметін орнатуда, ұлттық тұтастыққа қол жеткізу жолында жүргізген саяси күрестерінің бағыттарын ашу;

- Кеңестік билік тұсында атқарған мемлекеттік, қоғамдық-ағартушылық және ғылыми қызметтерін  бағамдау;

- А. Байтұрсыновтың тоталитарлық жүйенің қуғын-сүргініне  ұшырауын деректер негізінде дәйектеу. 

Зерттеу нысанасы. Кеңестік қоғам дамуындағы ұлт тұлғаларының тарихтағы орнын анықтап мемлекет және қоғам қайраткері, ұлы ғалым              А. Байтұрсыновтың өмірі, қоғамдық-саяси және мемлекеттік қызметін қарастыру.

Зерттеу пәні. А. Байтұрсыновтың өмірі мен қоғамдық-саяси және мемлекеттік қызметін өзі өмір сүрген және қызмет еткен қоғамның дамуымен байланыстыра зерттеу, саяси көзқарастарына талдау жасау.
Зерттеу жұмысының хронологиялық шеңбері. Зерттеу жұмысының мерзімдік шегі қайраткердің дүниеге келуінен бастап қуғын-сүргін құрбаны ретінде мерт болған уақытына  дейінгі, яғни 1872-1937 жылдар аралығын қамтиды.

Зерттеу жұмысының теориялық және әдістемелік негізі. Зерттеу жұмысын жазу барысында соңғы жылдары отандық тарих ғылымында  болып жатқан түбегейлі өзгерістерді негізге алдық. Танымдық мүмкіндіктердің көбеюі зерттеу негізіне саяси, тарихи-мәдени, өркениеттілік тәсілді қолдануға жол ашты. Әрбір өркениеттің өзіндік ерекшеліктерін тану, оның біртұтастығы, өзіне тән мәнге ие тұрақты жүйе, өмірлік философиясы, құндылықтар жүйесі және тарихи-мәдени дәстүрлерді, соған сәйкестендірілген халықтардың, жеке тұлғаның өмірі, әлеуметтік және саяси институттары, ұлттық басымдылыққа ие ұсыныстар мен құндылықтарын неғұрлым терең танып білуіне деген ұмтылыстарға әкеледі. Міне, осындай тәсілдерді пайдаланудың нәтижесінде жарық көрген ұлт зиялыларының өмірі мен қызметін зерттеу мәселелері бойынша қалыптасқан жаңа ғылыми тұжырымдар мен ұлттық ғылыми мүдде ұстанымдар негізі болып табылады. Зерттеу әдістемелік негізіне ғылыми танымның жүйелілік, салыстырмалы талдау және тарихи шынайылық ұстанымдары қолданылды.

Зерттеу барысында әдістемелік негізі мен тұғырнамалық ұстанымдарын қалыптастыруда Қазақстан Республикасының Президенті Н.Ә. Назарбаевтың Қазақстан халқына (18 ақпан 2005 жыл) Жолдауындағы «ғылым халыққа қызмет етуі керек» деген сөзі басшылыққа алынды. Сонымен қатар Орталық Азия мен Қазақстан өркениетіне қатысты теориялық-дуниетаным, қазақ халқының менталитетіндегі басты ұстанымдар, ұлттық тәуелсіздіктің даму стратегиясы, кеңестік кезеңдегі  таптық-партиялық әдіс-тәсілдерден бас тарту - зерттеу жұмысының негізіне алынып, ұлт зиялысының шынайы бейнесін сомдау арқылы, тарихи салыстырмалық, қазіргі заман төрінен баға берудің шынайылығына қол жеткізуге мүмкіндік берерлік тәсілге жүгіндік.

Республикамыздың тәуелсіздігінің алғашқы жылдарынан бастап Қазақстан тарихында ұлт зиялыларын зерттеуде жаңа ізденістерді қолға алған М. Қойгелдиев, С. Мажитов [10] және басқа да ғалымдардың монографиялық зерттеулері дәлел болады. Олар көтерген ұлт зиялыларының қоғамдағы қызметі мен орнын ашып көрсетудегі қолданылған тың зерттеу әдістері арқылы өздерінің монографиялық зерттеулерінде отан тарихындағы әртүрлі кезеңдерде өмір сүрген ұлт қайраткерлерінің қоғамдық бейнелеріне жан-жақты ғылыми тұрғыдан баға берілген.

Міне, сондықтан зерттеу барысында жаңа бағыттағы ғылыми ой-пікірлер мен тұжырымдар, жаңа тарихи көзқарастар тұрғысынан жазылған зерттеулер басшылыққа алынды. Диссертациялық зерттеудің әдістемелік және теориялық негізін диалектикалық тарихи даму заңдылықтары мен жүйелілік әдістері арқылы бердік. Сонымен қатар тарихилық, өркениеттілік пен тарихи ұстанымдар мен концептуальдық ережелер, танымдық теория негіздері алынып, жасалған тұжырымдар мен айтылған пікірлердің өзара үйлесілімділікте болуына басты назар аударылды. 

Зерттеудің деректемелік негізіне алынған мұрағаттық құжаттар, баспасөз материалдары, жарық көрген деректер, естеліктер және                        А. Байтұрсыновтың өзінің еңбектері кеңінен пайдаланылып ғылыми айналымға тартылды. А. Байтұрсыновтың өмірі мен қызметіне қатысты деректерді мынадай топтарға бөліп көрсетуге болады: 

Төңкеріске дейінгі кезеңде, А. Байтұрсыновтың туып өскен ортасында оның көзқарасының қалыптасуына ықпал еткен Ресей патша үкіметінің қазақ даласында тереңдетіп жүргізген отарлау саясатының нәтижесінде қоғамда қалыптасқан ахуалды айшықтайтын мұрағат құжаттары Қазақстан Республикасының мемлекеттік орталық мұрағатында (ҚР ОММ) сақталған қорлардың ішінде: № 25 қордың «Торғай облыстық басқармасы» атты істер тізбегінде патша үкіметі әкімшілігінің көрсеткен әділетсіздігін көріп өскен      А. Байтұрсыновтың көзқарасының қалыптасуына тигізген ықпалы туралы мол мәлімет береді; № 95 қордың «Орынбор қазақ мұғалімдер мектебі» құжаттар топтамасында А. Байтұрсыновтың патша үкіметі тұсында алған білімінің деңгейін айғақтайтын ресми құжаттарда оның курстан курсқа көшірілген табелі, оқыған пәндері бойынша тапсырған емтихан билеттерінің жауаптары мен алған бағалары, оған берілген педагогикалық, психологиялық, физиологиялық мінездемелердің мәтіндері, училищені бітіргендігін растайтын куәлігі мен алғашқы жұмыс орнына жіберілген жолдамасы және                         А. Байтұрсыновтың Аймақтық оқу басқармасына жазған арыздары сақталған. № 921 қорда Қырғыз (қазақ) өкесі патша үкіметі тұсындағы ағарту салысын басқаруға қатысты мәліметтер беретін құжаттар топтамасынан мол дерек алдық. Бұл құжаттар бұрын-соңды талдауға түспеген тың деректер,                    А. Байтұрсыновтың алғашқы ұстаздық жолға түсуін көрсеткендіктен, біз бұл деректерді молынан пайдаландық; № 44 қор «Семей облыстық Ішкі істер Министрінің басқармасы» № 64 «Дала генерал-губернаторының канцеляриясы», бұл аталған қорларда ХIХ ғасырдың соңы мен ХХ ғасырдың басында қазақ қоғамында отарлық езгіге қарсы саяси ахуалдың қалыптасуы және соның нәтижесінде Алаш қозғалысына негіз болған қазақ зиялыларының саяси күрес жолына шығуын көрсететін деректерді пайдаландық.

Кеңестік дәуір кезеңіне қатысты  А. Байтұрсыновтың қоғамдық-саяси қызметінің тағы бір тұсын ашатын құжат деректерін № 14 қордың «Қырғыз (қазақ) өлкесін басқару жөніндегі әскери төңкерістік комитеті» тізбектеріндегі құжаттардың хаттамаларында Қазақ мемлекетін құру, оның ішкі саяси, әлеуметтік-экономикалық жағдайымен қатар ашаршылықпен күресуге арналған іс-шаралары туралы молынан мәлімет беріп қоймай, сондай-ақ, Қазақстандағы тұңғыш әскери төңкерістік комитетінің бірінші жауапты орынбасары                 А. Байтұрсыновтың атқарған мемлекеттік қызметі туралы толық мәлімет алдық; №18 қоры «Торғай уақытша үкіметінің басқармасы» құжаттар топтамасынан Қазақстан аймағында құрылған Уақытша үкімет тұсында атқарған                      А. Байтұрсыновтың қызметіне байланысты тың деректерді алып, оны жұмысымызда кеңінен пайдаландық.

Осы мұрағаттың № 81 қорында «КазАССР-ң Халық Ағарту Комиссариаты» деп аталатын құжаттар топтамасында Халық Ағарту Комиссариатының барлық саласының жұмысына қатысты  деректерді зерттеуде А.Байтұрсыновтың баянхаттары, бұйрықтары мен ұсыныстары елеулі орын алады, солардың арасында өзіне ерекше назар аудартатыны А. Байтұрсыновтың еңбектерін айқындайтын құжаттар қатарына Халық Ағарту Комиссариатының негізін қалау жолында кездескен әлеуметтік-экономикалық қиыншылықтар мен саяси кедергілерді дәлелдейтін құжаттар топтамасымен қоса съездерде, басқосуларда жасаған баянхаттарының мәтіндері, мерзімді басылым беттерінде оқу ағарту саласының әлеуметтік-экономикалық қиыншылықтарын ашып, көпшілікке тастаған үндеулерінің мәтіндері сақталған. Сондай-ақ Академиялық орталықтың құрылуы және Халық Ағарту комиссариятының жанынан құрылған ғылыми комиссия қызметі, осы қоғамның кітапханасы, мұражайы және басқа да құнды мәлімет беретін деректер сақталған. А. Байтұрсынов ашқан мектептердің түрлерін көрсететін, ағарту саласында көптеген пікірлерін ұсынып, қосқан жаңалықтарын растайтын деректерді молынан пайдаландық. 

Аталған мұрағаттың № 5 қорының тізбектерінде «Қырғыз (қазақ) АКСР Орталық Атқару комитеті»; № 30 қоры «Қазақ ССР Комиссарлар Кеңесі» құжаттарының хаттамаларында А. Байтұрсыновтың 1920-1930 жылдар аралығында атқарған мемлекеттік қызметі туралы мол мәлімет беретін құжаттар жинақталған. Мұндағы деректердің басым көпшілігі ғылыми айналымға алғаш рет еніп отыр. Бұл құжаттарға қоса осы мұрағатта сақталған № 847 А.В. Затаевичтің жеке қорынан А. Байтұрсыновтың мемлекеттік қызметінің тағы бір қырын ашатын бұрын-соңды талдау жұмысына тартылмаған тың деректерді молынан пайдаландық. 

Бірқатар мәліметтерді Қазақстан Республикасы Президентінің мұрағатының (ҚР ПМ) бірнеше қорларында: № 139 қор - РК(б)П-ң Қырғыз (қазақ) комитеті, Қырғыз (қазақ) облыстық партия комитеті, № 140 қор- РК(б)П Қырғыз (қазақ) өлкесінің облыстық партия бюросы, № 141 қор - РК(б)П Қазақ өлкелік партия комитеті құжаттары ХХ ғасырдың басынан казіргі күнге дейінгі Қазақстанның саяси өміріне байланысты, оның ішінде Алаш қозғалысына тікелей қатысы бар, қазақтың ұлттық демократиялық зиялылары мен Кеңес үкіметінің ара қатынасын терең түсінуге септігін тигізетін деректер берілген, ал № 811 қор Қазақстан партия ұйымының тарихы жинағында А. Байтұрсыновтың Алашорда үкіметі тұсындағы және азамат соғысы жылдарындағы, қазақ өлкесін басқару төңкерістік комитетінде, оқу ағарту комиссариатындағы және Академиялық орталықтағы қызметін көрсететін құжаттарды молынан пайдаландық. 

Қазақстан Республикасы орталық мемлекеттік мұрағатына Ресей Федерациясынан А. Байтұрсыновтың өмірі мен қызметіне байланысты бірқатар мұрағат құжаттары әкелінді. Осы құжаттардың мәліметтері зерттеуде пайдаланылды. Олар - Ресей мемлекеттік әлеуметтік - саяси тарих мұрағатының (РМӘСТМ) № 17 қоры – РКП Орал губерниялық комитетінің Сібір төңкерістік комитеті жанындағы Қырғыз ССР өкілеттілігі мен келіссөздері; Ресей әскери –тарих мұрағатының (РӘТМ) № 400 қоры – Түркістан Өлкесі мен Жетісу облысындағы жағдайлар; Ресей Мемлекеттік әскери мұрағатының № 39709 қоры – Ішкі істер министрлігінің қырғыз (қазақ) Алаш - Орда ұйымының хаттары туралы тың мәліметтер берген.
Деректердің келесі тобын мерзімді басылым материалдары құрайды. Ахмет Байтұрсыновтың қайраткерлігін, қоғамдық-саяси, мемлекеттік қызметін ашып көрсетуде, ол өзі өмір сүрген кезеңдегі қазақ, орыс тіліндегі баспасөз материалдарын зерттеу жұмыстарымызда кеңінен пайдаландық, әсіресе Ресейде жарық көрген «Сын отечества», «Современное слово», «Жизнь национальностей», әсіресе қазақ зиялыларының үнжариясы болған «Қазақ», «Ақ жол», «Айқап» басылымдарының орны бөлек. А. Байтұрсынов ақталғаннан кейінгі уақытта жарық көрген оның төл шығармаларын (саяси өлеңдері, аудармалары, мақалалары, ағартушылық, ғылыми еңбектері) зерттеу жұмысымызда кеңінен пайдаланып, сол арқылы қайраткердің дүниетанымын, саяси көзқарасын, қоғамдық-саяси және мемлекеттік қызметін барынша толық  сараптап ашуға көмегін тигізді.

М.Қ. Қойгелдиевтің «Алаш қозғалысы» атты іргелі зерттеуінде Алаш қайраткерлерінің қызметіне қатысты бұрын-соңды жарияланбаған деректер қосымша түрінде берілген. Алайда олар деректік тұрғыда талданбаған. Біз сол деректердің ішінде А. Байтұрсыновтың «Қазақ» газетіндегі қызметіне байланысты мәліметтерін пайдаланып, оларды талдауға талпындық.

Деректердің тағы бір тобын А. Байтұрсынов туралы естеліктер құрайды. Диссертациямызда оның немересі Самырат Кәкішевтің ағасы туралы жазған естеліктері айналымға түсті. С. Кәкішев өз естелігінде ағасы Ахметтің бойындағы адамдық қасиетін, мінез-құлқын, азаматтық ажарын ұлт зиялылары арасындағы беделін, қадір-қасиетін баяндау арқылы қайраткердің көпшілікке беймәлім өмір қырларын жеткізуімен құнды. 

Сонымен, А. Байтұрсыновтың өмірі мен қоғамдық-саяси қызметі туралы деректер қатарының аз емес екендігі байқалды. Алайда олардың көпшілігі деректанулық тұрғыда талданып, ғылыми айналымға ендірілмеген.

Диссертацияның ғылыми жаңалығы. Жетпіс жылға жуық уақыт бойы А. Байтұрсыновқа «саяси сенімсіз», «буржуазияшыл», «ұлтшыл», «халық жауы» деген айдармен, тарих көшінде тиісті орнын бермей келгені құпия емес. Бүгінгі қазақ ұлтының ұрпағы үшін А. Байтұрсыновтың қандай ауқымды тарихи міндетті орындағаны енді ғана белгілі болып келеді. Жарық көрген ғылыми басылымдарда А. Байтұрсыновтың еңбегі ұлт-азаттық қозғалыспен байланысты қарастырылып, қайраткердің көп қырлы қоғамдағы саяси, ағартушылық, мемлекеттік қызметі мен саяси көзқарасына жете көңіл бөлінбеген.

Осы тұрғыдан алғанда, бұл зерттеудің ғылыми жаңалығы алға қойған міндеттің өзектілігінен, тарихнамалық зерттеулерден, яғни отандық тарих ғылымында А. Байтұрсыновтың қоғамдық – саяси және мемлекеттік қызметінің тарихы  осы уақытқа дейін арнайы тақырып ретінде  шынайы кешенді тұрғыдан зерттелмеуінен туындайды.  

Мұрағат қорларындағы көптеген құжаттардың алғаш рет зерттеліп және  олар ғылыми айналымға алғаш енгізіліп отыруында. Сондай-ақ осы деректердің негізінде А. Байтұрсыновтың өмірбаянына қатысты жаңа мәліметтер де анықталды. Зерттеудің негізгі ғылыми жаңалығы тың мұрағаттық деректерді ғылыми айналымға тарта отырып, А. Байтұрсыновтың қоғамдық-саяси, ағартушылық, мемлекеттік, ғылыми қызметтерін ұштастыра отырып қарастыруға әрекет жасалынды. 

Қорғауға  ұсынылатын негізгі  тұжырымдар: 

- А. Байтұрсыновтың туып-өскен ортасы, білім алу жолы, көзқарасының қалыптасуы мен оның қоғамдық-саяси қызметінің басталуына ықпал етті; 

- А. Байтұрсыновтың саяси қызметі Ресейлік патша үкіметінің қазақ даласында орын алған қоғамдық-саяси өзгерістер ауқымында өрістеді. Соның ішінде 1905 жылы Қоянды жәрмеңкесінде қазақ зиялыларымен бас қосып, патша үкіметінің атына хұзырхат жіберіп, онда өздерінің саяси талаптарын тайсалмай талап етуде А. Байтұрсынов отарлау жүйесіне ашық күреске шықты;

- 1905-1907 ж.ж. бірінші орыс төңкерісінен кейінгі уақытта «Маса», «Қырық мысал» және басқа да шығармалары арқылы қазақ елінің ұлттық санасының оянуына, саяси танымының өсуіне үлес қосты;

- «Қазақ» газетін шығаруға мұрындық әрі ұйымдастырушы болды. Сол алғашқы жалпыұлттық саяси басылым арқылы ұлт-азаттық күрестің үгітшісіне, насихатшысына айналды. Қазақ баспасөзін дамытуға зор үлес қосты;

- «Алаш» қозғалысының рухани көсемі, көрнекті басшыларының бірі, Алаш ой-пікірін насихаттаушы-теоретигі және оны іске асырушы – тәжрибешісі ретінде тарих сахнасына шықты; 

- Кеңес билігі тұсындағы саяси, мемлекеттік, ағартушылық қызмет атқарды;

- Жаппай сауатсыздықты жою мақсатында оқу-ағарту саласында белсенді қызмет етті. 

- Қазақ мәдениетін, ұлттық өнерін өркендетуге сүбелі үлес қосты. Қазақ мемлекетін құру жолында қажырлы еңбек етті. 

Зерттеу жұмысының қолданбалы маңызы. Ғылыми талдау жұмысы барысында бір жүйеге келтірілген зерттеу деректері мен ғылыми тұжырымдар А. Байтұрсыновтың  қоғамдық-саяси және мемлекеттік қызметін ашып көрсету мысалында кеңестік дәуірдегі зиялы тұлғаларының орны мен ролін анықтауға бағыт береді. Ізденістер нәтижелері мен қорытындыларын, тұжырымдарын зерттеушілердің қолдануына, Қазақстан тарихы бойынша көптомдық, іргелі еңбектерді дайындауда пайдалануға болады. Сонымен қатар жоғары оқу орындарында Алаш қозғалысы қайраткерлерінің өмірі мен қызметі бойынша арнайы курстарда пайдаланған тиімді. Ұлт зиялыларының өмірі мен шығармашылығы бойынша еңбектер жазуда да А. Байтұрсыновтың өмірі мен қызметіне байланысты жасалған ғылыми тұжырымдар үлес қосады.

Қазақстан тарихында қазақ зиялыларының өмір жолы мен қызметтерінің тарихын біліп-танығысы келгендерге, тарихшы мамандарға, жоғарғы оқу орындарының аспирант, магистранттарына, тарих факультетінің болашақ зерттеушілеріне де диссертацияның материалдары қомақты көмек көрсете алады. 

Зерттеу жұмысының сыннан өтуі. Диссертациялық зерттеу жұмысының негізгі тұжырымдары 4 халықаралық ғылыми-тәжрибелік конференция жарияланымдарында жарық көрді. Зерттеу тақырыбының мазмұнына сәйкес 6 ғылыми мақала ҚР БжҒМ Білім саласын бақылау комитеті бекіткен тізімге сәйкес республикалық  ресми басылымдарда жарық көрді.

 Диссертациялық жұмыс ҚР БҒМ ҒК Ш.Ш. Уәлиханов атындағы Тарих және этнология институтының Қазақстанның кеңестік дәуіріндегі тарихы бөлімінде  орындалып, талқылаудан өтіп, қорғауға ұсынылды.

Диссертациялық жұмыстың құрылымы. Зерттеу жұмысы кіріспеден, тақырыптың мазмұнын ашатын екі тараудан, қорытындыдан және пайдаланылған әдебиеттер тізімінен тұрады.
ЖҰМЫСТЫҢ  НЕГІЗГІ МАЗМҰНЫ
Жұмыстың «Кіріспе» бөлімінде зерттеу тақырыптың өзектілігі, міндеті мен мақсаты, методологиялық және әдістемелік негізде, мәселенің зерттелу деңгейі көрсетелді. Зерттеудің мақсат-міндеттері, жаңалығы, теориялық және практикалық маңызы, деректік негізі, хронологиялық шеңбері мен қолданыстық аяны айқындалған.

«А. Байтұрсыновтың патша үкіметі тұсындағы қоғамдық-саяси қызметі» атты бірінші тарауында  Алаш көсемінің өскен ортасы мен саяси қызметінің басталуы (1872-1913 жж.), «Қазақ» газетін ұйымдастырушы, редактор (1913-1918 жж.) болып қызмет атқарғаны, Қазақ халқының азаттығы үшін күресі  (1916 – 1919 жж.) қарастырылады.

Қазақ халқының ұлы перзенті, ұлт-азаттық қозғалысының рухани көсемі, «Қазақ» газетін ұйымдастырушы және оның бас редакторы, «Алаш» партиясының, «Алашорда» үкіметінің негізін қалаушы қоғам және мемлекет қайраткері Ахмет Байтұрсынов 1872 жылы 5 қыркүйекте Торғай уезінің Тосын болысындағы 5 ауылында Сарытүбек деген елді мекенде дүниеге келген. Айта кету керек, осы күнге дейін А. Байтұрсыновтың туылған жылы  мен күні барлық ресми құжаттар мен басылымдарда 1873 жыл 25 қаңтар деп көрсетіліп келеді. Алайда, Қазақстан Республикасының Орталық Мемлекеттік мұрағат қорында сақталған «Служебный список сотрудника Наркомпроса КССР» [11] және 1926-1927 жылдарға арналған «Личное дело председателя Академического центра Байтурсунова Ахмета Байтурсуновича» [11,1-6. -п.п.] атты құжаттар топтамасында Ахметтің өз қолымен толтырған құжаттарда «туылған жылым 5 қыркүйек 1872 жыл» және өз қолымен жазған «Жизнеописаниесінде» [12] де «Туылған жылым мешін 1872» деп көрсеткен.

А. Байтұрсыновтың азамат болып қалыптасуына бірқатар факторлар ықпал етті. Алдымен, Ресей үкіметі реформаларының көпсалалы шешімдері іске асып, халқымызды отаршылдардың боданына айналдырғаны; екіншіден, оны құқықпен заңдастырған билігі, қазақ халқын әлеуметтік-саяси, экономикалық тұрғыдан аямай езіп-жаншуы; үшіншіден, кең даламыздың жекелеген намысқой азаматтарын жәбірлеуге, қорлауға жаппай әкімшілік құқық бергені.

А. Байтұрсыновтың отбасына түскен зор қасірет орысша оқуға түсуіне басты себеп болғандығын былайша баяндайды: «... осы бақытсыздық менің Торғай қаласындағы мектепке түсуіме себеп болды» [11, 209-п.] деп өз қолымен жазған өмірбаянында көрсеткен, яғни патша үкіметінің отарлау саясатына қарсы күресу үшін, алдымен олардың тілін меңгеру керектігін ұғынған А. Байтұрсынов орысша оқуға түскенін анық айтқан. Анасынан ең алғашқы жазу-сызуды үйреніп, 1886 ж. Торғай қаласындағы уездік 2 сыныптық орыс-қазақ мектебіне оқуға түсіп, оны 1891 ж. бітіріп шығады. Оның осы мектеп қабырғасында оқығанда оқу үлгерімі туралы куәландыратын құжат деректерді біз мұрағаттарда кездестіре алмадық. Дегенмен, А. Байтұрсыновтың осы жылы оқуын әрі қарай жалғастыру үшін Орынбор училищесінің мұғалімдер дайындайтын мектебіне оқуға түскендігін мұрағат құжаттары растайды. 

Сол кездегі бұйрық бойынша жас мамандар жіберілген жұмыс орнына тамыз айының 1-нен қалмай орналасып, онда 6 жыл қызмет етуге міндеттелген. А. Байтұрсынов оқу бөлімінің Аймақтық Қамқоршысының атына өтініш жазып, жолдамада белгіленген қызмет орнына жету үшін қаражатының жоқтығына байланысты оқу Кеңесі есебінен 60 сом ақшалай қарыз беруін өтінеді. Қарызданып Арынғазы ауылына жеткен А. Байтұрсынов жолдамада көрсетілген 6 жылды толық өтей алмады. Ахметкерей Қонысбаев деген байдың, кейіннен Аманқарағай ауылнай мектебінде бір жылға жуық бала оқытады. Осы жердегі Аманқарағай қорықшысының қызы Александра Ивановнаға үйленіп, Қостанай уезіндегі Әулие көл елді мекенінде бастауыш мектепте мұғалім болады. 

А. Байтұрсыновтың қоғамдық-саяси іске  ресми араласуы 1905 жылдан басталады. Оны А. Байтұрсыновтың шығармашылық мұрасы жөніндегі Қазақстан Коммунистік Партия Орталық Комитетінің қорытындысында келтірілген мәлімдемеде: «1905 жылғы төңкерістік оқиғалар тұсында ол Қарқаралыда шеруге қатысқандардың қатарында болды» [13]. Қайраткердің тікелей саясатпен айналысуы 1905 жылы Қарқаралы оқиғасынан басталып, оған белсенділікпен қатысқандығын дәлелдейді. 

Ұлт зиялыларының тұңғыш рет баспа бетін көрген бағдарламалы ой-пікірлер жиынтығы 1905 жылдың маусым айында Қарқаралыда «Қоянды» жәрмеңкесінде өткен съезде қабылданып, оған  14500 адам қол қойған (екінші деректе 12767 адам қол қойған) Қарқаралы хұзырхатын өмірге әкелді. Патша үкіметі алдына хұзырхат түрінде қойылған бұл талаптар қазақ қоғамының сол кездегі әлеуметтік-саяси деңгейінен туындаған жалпы демократиялық сипаттағы талаптар болатын. 

1905 жылдың қараша айының аяғында Орал қаласында Дала өлкесінің 5 облысының өкілдерінің басын қосқан съезі өтті. Съезді ұйымдастырушылар ұлт зиялыларының алдыңғы қатарлы өкілдері А. Байтұрсынов, Ә. Бөкейханов,       Ж. Сейдалин, М. Тынышпаев, Б. Сыртанов, Б. Қаратаев, М. Дулатов болды. Дерек материалдарын талдай отырып, хұзырхат авторлары Ахмет, Әлихандар қатарында сол кезде басқа да белсенді қазақ зиялыларының болғанын растайды. 

Бірінші орыс төңкерісінен кейінгі уақытта ұлт зиялысының қоғамдық-саяси қызметі саяси тақырыптарға арнап кітап бастырып, қазақ даласына тарату арқылы қазақ халқының ұлттық  саяси санасын ояту болатын. Сол мақсатпен  А. Байтұрсынов ХХ ғасырдың басында ұлт-азаттық бағыттағы мысалдары арқылы насихаттаған өткір ойларын айқындай түсті. Өршіл, күресшіл сарындағы өлеңдер жинағын 1911 жылы Орынбордан «Маса» атты жинақпен шығарды. Ұлт зиялысы Ахметтің жұмсаған күш-жігерінің арқасында қазақ даласы ояна бастады, қазақтар арасында демократиялық саяси ой-пікірлер таратылды және отаршыл патшалық жүйеге қарсы тұруға өзінің өлең – жыр, үгіт – насихатымен қазақ Даласын жігерлендірді. Қорыта келгенде, біріншіден, А. Байтұрсынов Ресей патша үкіметінің қазақ халқына қарсы ұстанған отарлау саясатын әшкерелеп, оларды қатаң сынап қана қойған жоқ, сонымен қатар қазақ халқына саяси даму жолдарын ұсынды. Екіншіден, халқының ұлттық сана-сезімдерін қалыптастыру үшін қазақ халқының сауатын ашып, білімге жетектеді, оның саяси-экономикалық және мәдени жағынан жайғастырылып жаңғыртылуы үшін күресті. Үшіншіден, қазақ халқының ғасырлар бойы қалыптасқан шаруашылық жүргізу нысандарын жойып, тіршілік етуінің экономикалық негіздерінен айыруға ұмтылған патша үкіметінің саясатына қарсы  тұрып, үкіметтің хұзырлы орындарына хұзырхат арқылы өз тілек-талаптарын қойып, үгіт-насихатын күрес құралына айналдырды.

Тарихқа үңілсек, қазақтардың күнделікті мұқтажын айқындап отыру үшін қазақ тілінде газет шығару қажеттілігі туралы айтып, үкімет алдына талап қойған. Газетті ұйымдастыру, ашу қандай қиын болса, оны патша үкіметінің қатаң бақылау жағдайында шығарып тұру одан да қиынға түскені анық. Деректердің көрсетуі бойынша, «Қазақ» газетін шығаруға рұқсат куәлігі          А. Байтұрсыновқа 1913 жылдың қаңтар айында берілген. Куәлікте газеттің шығуы, редакторлары жайында Орал облыстық әскери губернаторының 1913 жылы 5 қаңтарда Жоғары баспасөз басқармасына берген бұйрығынан анықталды.   

Деректер «Қазақ» газетін ұйымдастырушы және редакторы                       А. Байтұрсынов пен оның көмекші хатшысы М. Дулатов өз істеріне зор жауапкершілікпен қарағандықтарын көрсетеді және олардың қажырлы ұйымдастырушылық еңбегінің нәтижесі екендігін айқындап, бағалауға мүмкіндік берді. А. Байтұрсыновтың газет бетінде жариялаған материалдарының ғылым үшін құндылығы да, сол оның  қоғамдағы орнын, саяси көзқарасын, өмірлік ұстанымдарын, өзі көтеріп отырған мәселені жетік білуі мен жалпы білім дәрежесімен тікелей байланысты. Демек, газет бетіндегі материалдардың негізгі бөлімінің ғылыми құндылығы да соның атымен айқындалады.

А. Байтұрсынов пен М. Дулатов «Азамат» серіктестігін құрып, оны 1913 жылы 2 желтоқсанда ашады. «Қазақ» газетін осы «Азамат» серіктестігінде бастырып тұрмақшы болады. Серіктестікті ашқандағы мақсатын, қосыламын деген Алаш азаматтарының қаражатымен «Қазақ» газетін аяғынан тік тұрғызып, істің ұлғаюына, қаражаттың көбейюіне байланысты қазаққа пайдалы кітаптар шығармақшы екендіктерін қоса жеткізді. Серіктестікке байланысты шарт 1913 жылы желтоқсан айында орыс және қазақ тілінде Орынбор қаласындағы Каримов-Хусаинов баспаханасында кітапша болып басылып шықты. Ол 12 беттен тұрады. Орыс тіліндегі бөлімінде серіктестікті Ахмет пен Міржақыптың ашқандығы туралы шарттың 19 бөлімінде көрсеткен. Шарт тармағының тағы бір көңіл аудартар мәселесі, ол сол шартты растаушы нотариустың Серіктестікті ашушылардың мекен-жайын тура көрсетуінде.         А. Байтұрсынов «Орынбор қаласы, Гришковская көшесіндегі Дмитриеваның үйінде, ал М. Дулатов Поцелуевский көшесінің бұрылысындағы Абрамованың үйінде тұрған» деп мекен-жайлары анық берілген [91, 389-б.]. 

1916 жылғы патша үкіметінің маусым жарлығына қарсы халық наразылығының күшеюіне байланысты «Қазақ» газеті мен оның шығарушыларына деген қысым күшейе түсті. Өршіген халық наразылығының басында «Қазақ» газетін басқарушылары А. Байтұрсынов пен М. Дулатовтың тұрғанынан еш күмәні болмаған патша шенеуініктері олардың үйлерінде тінту жүргізген. 

«Қазақ» газеті Қазан төңкерісіне дейінгі баспасөз тарихында ең шоқтығы биік басылым болды. Оған апталықтың ұстанған жолы, мұрат-мақсаты шын мәнінде  «халықтың көзі, құлағы һәм тілі» бола білген қызметін айта келіп, өзге басылымдарға қарағанда, барынша ұзақ мерзімді әрі жиі шығып тұрған басылымға айналған. Сонымен бірге таралымы мол және таралым аймағының кең болғаны оның құндылығын арттыра түскен. А. Байтұрсынов таза қазақ тілінде ұйымдастырып ашқан газеті, қазақ баспасөзінің негізін қалады. Біріншіден, «Қазақ» газеті тұңғыш шынайы жалпыұлттық саяси-қоғамдық газетке айналып, шын мәнінде қазақ халқының жанашыры болды. Екіншіден, А. Байтұрсынов «Қазақ» газеті арқылы өз ұстанымына сай ұлт тәуелсіздігінің саяси платформасын қалыптарстырып, оны оянған сананың іс-қимылын жолға салып отыратын орталыққа айналдырды. Үшіншіден, қазақ руханиятының жан-жақты өркен жаюының кешенді бағдарын болашаққа «Қазақ» газеті арқылы аманат етті. Осы үш таған «Қазақ» газетінің ұлттық болмыс бітімінің және оны ұйымдастырушы редакторы А. Байтұрсыновтың ұлтын сүйген ұлт зиялысына айналғанын айғақтайды. А. Байтұрсынов ашқан «Қазақ» газеті қазақ баспасөзінің мәңгілік көшбасшысы болып қала береді. 

Әлеуметтік және ұлттық езгінің күшеюі, сондай-ақ соғыс тудырған қиыншылықтарға байланысты халықтың қайыршылануы, елде қымбатшылық пен аштықтың кең етек жаюы шаруа халқының тарапынан наразылық туғызған. Халықтың ереуіл қозғалысының, шаруалардың аграрлық және ұлттық езгіге қарсы күресінің жаңа көтерілісі басталған. Көтерілістің басталуына Ресейлік патша үкіметінің 1916 жылғы 25 маусысдағы Қазақстан мен Орта Азияның жергілікті халықтарын майдандағы қара жұмысқа шақыру туралы жарлығы түрткі болған. А. Байтұрсынов газетке берген мақалаларында осы істің тек жағымды және жағымсыз тұстарын талқыға салған. Дегенмен, саяси зәру мәселелердің күрделі тұстарына қазақ жұртшылығының көңілін аудару үшін   А. Байтұрсынов газет бетінде пікірталас ұйымдастырған. 1916 жылдың 19 шілдесінде Орынбор генерал-губернаторының атына Орал губернаторынан жеделхат келіп түскен. Хатта Орал облысының молдалары  халық арасында жиналыстар ашып, қазақтарға соғыс жұмысына адам бермеуге және жұмысқа алынатындардың тізімін жасатпауға үгіттеп жүр деп айтылған. Жеделхаттың ішінде «Орал облысының басқа да уездеріндегі ауылдарда болып өткен жиналыстарға қатысушыларға «Қазақ» газетінің қызметкерлері А. Байтұрсынов пен М. Дулатовтар үнемі кеңес беріп тұрған» [5,183-б.] деп болған жайды хабарлаған. 

Орынбор генерал-губернаторы мен патша үкіметінің жоғары орындарына қазақ жігіттерін қара жұмысқа емес, Отан қорғауға әскер қатарына алуды лайық екендігін айтып, үкіметке жеткізуін губернатордан сұраған өтініштер түсіп жатты. Ұлттық демократиялық зиялы қайраткерлердің басында тұрған             А. Байтұрсынов «қазақ секілді ергелі жұрт өзгелер қатарында соғыс майданында қару-жарақ асынып мемлекетті қорғауға лайық еді, қатарда жоқ қара жұмысқа байлануын кемшілік санаймыз» [14] деп ойын ашық айтқан. Алайда, патша үкіметі өзіне тәуелді халықтың мүддесімен ешқашан есептеспегені белгілі. Қазақ жігіттерін өздері белгілеген мерзімде шақырта бастады. Бұл жағдай ұлт зиялысын қатты толғандырды. Елдегі орныққан жағдайдың жалғыз шешімі деп Ахмет, Әлихан, Міржақып үшеуі қосылып 1916 жылы 11 шілдеде газетке «Алаш азаматтарына!» деген атпен халыққа арнау мақаласын жариялаған. Олар өз шешімдерін айтып қана қойған жоқ, сонымен қатар оны іске асырудың ең тиімді жолдарын көрсетеді. 

А. Байтұрсынов қазақ қоғамында ұлттық бостандық үшін күрестің жолдары мен әдісіне көзқарасын жаңаша қалыптастырып және күресті жаңа әдіске көшіріп, саналы түрде ұйымдастыруды көздеген. Ол ең алдымен майданға қара жұмысқа алынған жігіттерге қызмет көрсетуден бастаған. Майданның қара жұмысына алынған қазақ жігіттерін қолдау үшін «Қазақ» газеті арқылы зиялы қауымға үндеу тастаған. Үндеуді ең алдымен мұғалімдер қолдаған.
А. Байтұрсыновты 1917 жылдың наурыз айының ортасында Торғайда құрылған облыстық Азаматтық комитетіне мүше етіп сайлаған. Қайраткер Комитет мүшелеріне жергілікті жерлерде тәртіп сақтап, соғыс аяқталғанға дейін жаңа үкіметке көмек көрсетіп, тез арада уездік, болыстық, ауылдық Азаматтық комитетінің жергілікті ұйымдарының құрылуына белсенді көмек көрсеткен. 

1917 жылдың 25 қазанында болған төңкеріс жалпы Ресей мемлекетін мекендеген халықтарға түбегейлі өзгерістер әкелді. Ресей мемлекетінің құрамында өмір сүрген өзге халықтар өзінің елдігін сақтау мақсатымен  автономия жариялай бастады. Осы тұста ұлттың тәуелсіздігі мен еркіндігін сақтап қалу үшін ұлт зиялылары жалпықазақ съезін шақырды. Желтоқсан айының 5-13 аралығында Орынбор қаласында өткен съезде А. Байтұрсынов оқу-ағарту секциясын басқарып, ұтымды ұсыныстар жасаған.
1918 жылдың көктемінде басталған Азамат соғысы А. Байтұрсыновтың қоғамдағы саяси қызметіне жаңа сипат берді. Осы кезде қазақ қоғамының мүддесіне сай оңды шешім қабылдайтын мезгілдің келгенін түсінген А.Байтұрсынов қазақ ұлтының дербестігіне қол жеткізуді көздеп, Кеңес үкіметіне қарсы күштер жағына шыққан [15].

 «Ахмет Байтұрсыновтың Кеңестік жүйе тұсындағы мемлекеттік қызметі» атты екінші тарауда Қырғыз (қазақ) әскери төңкерістік  комитетіндегі қызметі (1919-1920 жж.), ағартушылық және ғылыми жұмысы (1920-1929 жж.), кеңестік тоталитарлық жүйенің құрбаны (1929-1937 жж.) болғаны туралы айтылады.

1919 жылдың 24 шілдесінде  Халық Комиссарлар Кеңесінің төрағасы  В.И. Ленин Қырғыз (қазақ) өлкесін басқару жөніндегі әскери төңкерістік комитетінің бірінші жауапты орынбасары және ішкі істер бөлімінің меңгерушісі етіп А. Байтұрсыновты  бекітеді [16, 4-п.арт.]. Осы кезден бастап А. Байтұрсыновтың Кеңес үкіметі тұсындағы қызметі басталады. Торғай облыстық Кеңесінің ұйғаруымен 1919 жылдың мамыр айында А. Байтұрсынов Ә. Жангелдинмен бірге большевиктермен қоса өтетін келіссөзге қатысу үшін Мәскеуге аттанған. Мәжіліске қатысушылар Қырғыз (қазақ) өлкесін басқару жөніндегі төңкерістік комитетін құру туралы уақытша Ережеге қажетті өзгерістерді енгізіп толықтырған. Құжатқа В.И. Ленин 1919 жылдың 10 шілдесінде қол қойып, оны Халық Комиссарлар Кеңесінің декретінде бекіткен. Аталған мәліметтер жайында Қырғыз (қазақ) әскери төңкерістік комитетінің хаттамалары растайды [17]. 1919 жылдың 24 шілдесінде А. Байтұрсынов        В.И. Лениннің қабылдауында болып Қырғыз (қазақ) әскери төңкерістік комитетінің мүшелігіне қабылданғандығы туралы мандатын алғаннан кейін Кеңес үкіметіне адал қызмет етуге уәде берген [17, 5-п.]. Кеңес үкіметі басшысы алдында А. Байтұрсынов өзінің көзқарастарын еркін жеткізіп дәлелдей алғанын В.И. Лениннің тікелей басшылығымен шыққан қаулыны мына бір дерек айғақтайды: «Бүкілресейлік Орталық Атқару комитетінің шешімі бойынша бұрынғы Алашорда мүшелері Кеңестік қызметке жіберілді және бұрынғы қызметіне байланысты оларды қудалауға тыйым салынады» [18] деген. А. Байтұрсынов комитеттің шаруасымен В.И. Лениннің алдында 1919 жылдың 9 желтоқсанында екінші рет қабылдауында болып, Қазақ өлкесінің саяси-экономикалық жағдайын баяндаған.

А. Байтұрсынов өзіне берілген құқықтарды пайдалана отырып, қазақ өлкесінде жүріп жатқан Азамат соғысын тоқтату үшін біраз әрекеттер жасаған. Соған байланысты, ол өлкедегі барлық ұйымдастыру мәселелерін қазақтың оқыған зиялы азаматтарын комитетке тарту арқылы шешуді көздеген. 1919 жылы 12 қыркүйекте Орталық Кеңес үкіметі Қырғыз (қазақ) төңкерістік комитетінің құрамында жеті азамат болсын деп шешті. Құрамға енген азаматтардың ішінен комитеттің бірінші жауапты орынбасары және ішкі істер бөлімінің меңгерушісі етіп А.Байтұрсыновты сайлаған [19].

Қырғыз (қазақ) әскери төңкерістік комитетінің 1919 жылы 41, ал 1920 жылы 50 мәжіліс отырысы өтіпті. Бұл жайында аталмыш комитеттің хаттамалары растайды. Бүгінгі күні осы екі жылда өткен мәжіліс отырысының 91 хаттамасынан бізге жеткені 89-ы ғана. Аса құнды деген екі хаттама осы күнге дейін табылмаған. Аталмыш комитет мәжілістерінің деректеріне жүгінер болсақ, онда А. Байтұрсыновтың сол мәжілістердің басым көпшілігінде баяндамалар жасағаны, жарыссөздерге қатысқаны, ұсыныстар енгізгені, қабылданған қаулылар мен шешімдердің жобасын дайындағаны, сондай-ақ жекелеген мәжіліс отырыстарында төрағалық жасағаны анықталды. Бұл жайында Қырғыз (қазақ) әскери төңкерістік комитеті отырыстарында толтырылған хаттамалар тізбегінен мәлім болды. А. Байтұрсыновтың атқарған сан-салалы қызметтерінің ең маңыздыларының бірі болып  Қырғыз (қазақ) әскери төңкерістік комитетінің мәжілістерінің көбінде Ресей құрамында құрылуға тиісті болған Қазақ Автономды Кеңестік республиканың шекараларын анықтауға, оның әкімшілік аймақтық құрылымын қалыптастыруға, оқу-ағарту, мерзімді баспасөз жүйесін қалыпқа келтіруге, ұлттық демократиялық зиялылар тағдырын шешуге арналған мәселелерді талқылау ісінде табандылық көрсеткені белгілі болды. Соларға байланысты ұлттық мақсат мүдделерге сай келетін қаулы-қарарлар мен заңдық мәні бар құжаттарды қабылдауда  табандылық көрсетіп отырды.

А. Байтұрсынов 1920 жылдың сәуірінде сол кездегі Кеңес үкіметінің әскери және саяси қызметкері М. Фрунзенің ұсынысымен коммунистік партияның мүшелігіне өткен. Бұл туралы А. Байтұрсынов 1929 жылы 2 маусымда Біріккен саяси Бас басқарманың тергеушісіне берген жауабында: «1920 жылы Орынбор қаласында Фрунзе жолдас менің ВКП(б) қатарына өтуіме ұсыныс жасады» деген. 

1920 жылдың 16 маусымында «Түркістанның бұратана коммунистерінің өкілдері» деп Т. Рысқұлов, Ф. Ходжаев; Башқұртстаннан З. Валидов; Қазақстаннан А. Байтұрсынов қол қойып, 1919 жылы 20 желтоқсанда           В.И. Ленинге хат жазған. 

А. Байтұрсынов Қырғыз (қазақ) әскери төңкерістік комитеті арқылы қазақ  халқының саяси, әлеуметтік-экономикалық құқықтарына қол жеткізуі үшін, қазақ жерлерінің бір тұтастығы үшін күресіп, оны аймақтық шеңберде сақтап қалды. Қырғыз (қазақ) төңкерістік комитеті құрамының әркелкілігіне қарамастан, зор ыждағаттылықпен, терең білімділігімен, өмірден алған мол тәжрибесінің арқасында комитет жұмысын қалыпты бір жүйеге түсірді.

Халық Ағарту Комиссариаты 1920 жылы құрылып, оған ұлт зиялыларының белсенді тобы тартылғандығы туралы  мұрағат құжаттары мәлімдейді. Қазақ АКСР Халық Ағарту Комиссариаты 1920 жылдың қазан айында Қазақ әскери-төңкерістік комитеті халық ағарту бөлімінің негізінде құрылып, оның тұңғыш комиссары етіп А. Байтұрсыновты тағайындаған [20]. А. Байтұрсынов комиссариаттың барлық мәжілістерінің төрағасы болып, оған өзі тікелей басшылық етті. Комиссариаттың негізгі басты міндеті мен қызметі республикада сауатсыздықпен күресіп, оны жою болғандықтан  комиссариат қызметін бөлімдерге бөліп, бір жүйелі қалыпқа түсірді. А. Байтұрсынов комиссариат құрылған күннен бастап РСФСР Халық Ағарту Комиссариатымен тығыз байланыста болып, бағыт-бағдар мен көмек алып тұрған. Білікті, тәжірибелі және қажетті мамандардың алғашқы кезде жоқтығына байланысты  А. Байтұрсынов комиссариат қызметкерлерінің алғашқы легін Мәскеуге оқуға жіберген, сондай-ақ Орынбор, Самара, Ташкент қалаларына 10 адамды педагогтік курсқа жіберіп, оларға комиссариат жанынан 480 сом ақшалай стипендия төлеген [21]. 

А. Байтұрсынов республикадағы мектептердің әр түрінің көбеюі мен оқушылар санының өсуіне зор жағдай жасап, оны өзінің қатаң бақылауында  ұстаған. Қазақ мұғалімдерінің қатарын толықтыру үшін жаңа мұғалімдерді дайындау мен қатар байырғы мұғалімдердің өздерін қайта дайындықтан өткізіп, білімдерін жетілдірген. Осы мақсатта уездер мен губерниялардың бәрінде қысқа мерзімді және екі жылдық мұғалім дайындайтын курстарды ашты. Бұл курстарға қазақ жастарын көптеп тартып, оларға стипендия төлеген. 

Ауыл мәдениетінің кенжелеп қалғанын ескерген А. Байтұрсынов Комиссариат нұсқаушыларын шалғай ауылдарға іс сапармен мектептер, сауат ашатын орындар мен қызыл отауларды ашуға жіберген. А. Байтұрсыновтың басшылығымен комиссариат педкурстардың қызметі мен жағдайын зерттеу үшін анықтама парақшаларын жіберіп, бірінші басқыш мектептерінің мұғалімдерін дайындау үшін ашылған қысқа мерзімді 4 айлық педкурстар мен мектеп нұсқаушыларының 2 айлық курстарының бағдарламалары мен есеп жүйесін жасаған. Мамандардың тапшылығына байланысты А. Байтұрсынов Халық Ағарту Институттары мен педагогтар дайындайтын арнаулы орта оқу орындарын ашқан. 1921 жылдың бірінші шілдесіне қарай республикада төрт Халық Ағарту институтын  іске қосты. 

А. Байтұрсынов 1920 жылы Орынборда ашылған үлгі-тәрбие мектеп-коммунасының жанынан интернат ашқан. Алғашқы жылдары бұл бастауыш мектеп болды, кейін оны жеті жылдық үлгі-тәрбие мектебі етіп қайта құрды. Оны ауыл шаруашылығына бейімделген үлгі-тәрбие мектебіне  айналдырған. Мектепті Академиялық Орталықтың тәжірибелік жұмыс орталығына айналдырады. Мектеп-коммунасында қазақ кедейлерінің, Қызыл Әскердің, кем-тар адамдардың балаларын 10 жастан қабылдап оқытқан. Ал жетім балалар мектептің  интернатында ешбір ақысыз оқып, үкімет қамқорлығында болды. 

1920 жылдың 10 желтоқсанындағы Қазақ Орталық Атқару Комитеті Президиумының мәжілісі А. Байтұрсыновқа жіберген қатынасында РСФСР Халық Ағарту Комиссариаты жанындағы құрамы аз ұлттарды ағарту бөлімі Қазақ Республикасын мекендейтін халықтардың мәдени-ағарту қызметі туралы очеркін құрастыруға қатысуын міндеттейді. Бұл тапсырманы орындауда Орталық Атқару Комитеті Комиссариаттардың өкілдерінен тұратын арнайы құрылған комиссияның мүшесіне А. Байтұрсыновты енгізеді. Президиум алдындағы жауапкершілікті Халық Ағарту Комиссары А.Байтұрсыновқа жүктеген. А. Байтұрсыновтың ыждағатты  бақылауының арқасында не бары үш ғана оқулық - әліппе, грамматика, арифметика оқулықтары шықты, бұлардың жалпы таралымы 178 мың дана ғана болды. Бұл оқулықтардың бір бөлігі Қазақстанда, бір бөлігі Қазанда басылды. Басылған оқулықтардың таралымы аз болғандықтан, мектептердің болмашы қажеттігін де өтей алмаған. 

Халық Ағарту Комиссариатының қызметі 1921-1922 жылдардағы аштық кезеңіне тап болғандықтан, комиссариаттың жергілікті орындармен байланысы үзіліп, Өлкедегі ағарту жұмысына басшылық ету күн өткен сайын қиындай түскен. Қаржы-қаражат пен басқа да қажеттіліктердің жетіспеуі өсіп келе жатқан мектеп жүйесінің қарапайым сұраныстарын қанағаттандыра алмаған. Орныққан жағдайдан шығу үшін А. Байтұрсынов комиссариаттың жергілікті бөлімдеріне арнап қабылдаған қаулысында аштыққа ұшырағандарға көмек көрсетуге шақырған. 

Қазақ АКСР Халық Ағарту Комиссариатының жанынан арнаулы ғылыми бөлім – Академиялық Орталық болып 1923 жылы қайта құрылды. Ғылыми мекеменің төрағасы етіп А. Байтұрсыновты бекіткен. Бұл мекеменің басты қызметіне – халық ағарту ісінің өзекті мәселелерін шешумен қатар ғылыми мәселелерге басшылық жасап, олардың жұмысын бір-бірімен байланыстыру арқылы реттеп отырған [22, 38-п.]. Академиялық Орталық теориялық және бағдарламалық жалпы басшылық орталығы» болып қалыптасты. Академиялық Орталықтың кезекті отырысында Өлкені жаппай жайлаған ашаршылықпен күресу үшін «Ашаршылықпен күресу» комитетін құрады. Бұл комитет Академиялық Орталық қызметкерлерінің күшімен концерт ұйымдастырып, оқыған лекцияларында аштан аман қалу үшін көктемгі-жаз айларында сүйрік, борық, буылдық, қарға тұяқ тағыда басқа өсімдіктердің тамырларын қорек етуге болатыны айтылған, «Ашаршылықтың қасіреті» атты сурет көрмесін ұйымдастырып түскен қаржыны ашыққандар қорына жіберген және Орталық Өлкелік мұражай көрме ақысын 1000 сомға көтерген, бір айда мұражайға орта есеппен 1000 адам келген екен, содан түскен 1000000 сом ақшалай қаражатты ашыққандар қорына аударған, ал Физика-медициналық қоғам бірнеше құнды лекциялар оқып, халық арасында жұқпалы аурулардан сақтану жолдарын үйреткен. 

1923 жылы  А. Байтұрсыновтың 50 жылдық мерей тойын атап өту туралы Халық Ағарту Комиссариатының Коллегиясы қаулы қабылдап, оны РКП(б) Қазақ облыстық комитеті Президиумының мәжілісіне ұсынып, қолдауды сұрайды. Партия комитеті бұл іс-шараға өзінің тікелей қарсылығын ашық көрсетпесе де, бірақ мерей тойға Кеңес органдары атынан жеке жауапты етіп   С. Сейфуллинді тағайындайды [23]. Мерей той Ташкент қаласында өтіп, оған жан-жақтан оқыған зиялы қауым жиналды, яғни қазақ, қырғыз, түрікпен, башқұрт, өзбек, тәжік, ноғай, орыстар. 

1929 жылы мамыр айының соңы мен маусымның басында Қызылорда қаласына А. Байтұрсынов іс сапармен келеді. Оның негізгі қызметі қазіргі Абай атындағы педагогикалық ұлттық университетінде қазақ тілі мен әдебиетінің профессоры болып жұмыс істеген, отбасы Алматы қаласында болған. Оны Қызылордаға Өлкелік Атқару комитеті ұйымдастырған Өлкетанушылардың құрылтай кеңесіне қатысуға шақырған болатын. 

Деректер бойынша А. Байтұрсыновты қамауға алынсын деген № 143 ордер  1929 жылы 28 маусымда шыққан, бірақ шындығында оны сол жылдың 2 маусымында алғаш рет тұтқындап Қызылорда қаласының түрмесіне қамаған. Бұл хабарды университеттің ректоры Санжар Асфендияровқа арнайы қатынаспен жіберген.

1929 жылы маусым айының аяғында айдаумен А. Байтұрсыновты Алматы қаласының түрмесіне құпия түрде этаппен алып келген. В.И. Лениннің өзі қол қойған Қазақ өлкесін басқаратын әскери төңкерістік комитеті төрағасының бірінші жауапты орынбасары болғанын және Алаш партиясы мен Алашорда үкіметінің мүшелеріне  кешірім жасалғанын айтқан. Жоғарғы Коллегия ұлт зиялысының кешірім хатын қайта қарап, 1931 жылы 13 қаңтарда бұрын шыққан үкімді бұзып, өзгерткен. «Өлім жазасына кесілген А. Байтұрсынов қамауға алынған күннен бастап 10 жыл концлагерде отыруға үкімі ауыстырылсын. Дүние-мүлкі кәмпескеленсін. Отбасы жер аударылсын» [24, 442-п.] деп Сібірге жер аударумен алмастырған. Он жылға жер аударылған А. Байтұрсынов Архангельск қаласындағы концлагерге 1932 жылдың қарашасында келіп түседі. Мұнда келгенде қайраткер көп азапты шегіп, халі өте қатты нашарлаған. 

1937 жылы Алматы көшелерінде Біріккен саяси Бас басқарма бастығы    И. Ежовтың шашы тікірейіп, оң қолын жоғары көтеріп, әрбір саусақтарының басында мойындары қылтиып тұрған «халық жаулары» бейнеленген сурет-плакаттар А.Байтұрсыновтың тұрған үйдің де қабырғасына ілінеді. 1937 жылы 8 қазанда оны қайта тұтқынға алады. А. Байтұрсыновты 1937 жылы 8 қазанда Алматы Мемлекеттік қауіпсіздік комитеті үйінің астындағы жертөлеге әкеліп 7 камераға қамаған, бұл жолы «Жапон тыңшысы болған әйелмен астыртын байланыс жасаған» деп айыптаған. Шындыққа ешбір жуыспайтын айыпты басшылыққа алып 1937 жылдың 25 қарашасында Алматы облыстық ішкі істер халық комиссариаты үкім шығарып ату жазасына кеседі. Үкім 8 желтоқсан күні 1937 жылы орындалған. Бұдан кейін, біраз атылған қазақ ұлтының зиялы ұлдарын Алматы облысы, Іле ауданына қарасасты Жаңалық деген елді мекен жеріне апарып көмген. Еліміз тәуелсіздік алғаннан кейін, ел басымыздың жарлығы бойынша, ұлтымыздың зиялы ұлдарына мәрмәр тастан үлкен ескерткіш қойылды.

«Қорытынды» бөлімінде зерттеудің нәтижелері, алынған ғылыми тұжырымдар мен ұсыныстар берілген.

Жеке тұлғаның қоғамның дамуы мен тарихи үрдістерінде ерекше орын алатыны анық. Әрбір дәуірдің мәні мен ерекшелігі жеке тұлғалар арқылы анықталады. Отандық тарихта өзіндік орны бар қоғам, мемлекет қайраткерлерінің бірі - ХХ ғасыр басындағы А. Байтұрсыновтың өз халқын ұйқыдан оятып, бостандық, теңдік және туысқандық жолына салу үшін жүргізген жанпида күресі келер ұрпақты патриоттық тәрбие беруде үлгі болмақ. Екіншіден, бүгінгі күнде Ахметтің азабы мол еңбегі азаматтықтың биік үлгісі ретінде қазақ елінің тарихын қайта жаңғырту үстінде. Үшіншіден, ұлы қайраткер күрескердің еңбегін мүдірместен демократиялық дәстүрлерге берік бүгінгі қазақ, Қазақстан Республикасы зиялылары қайталайтындығына біздің ешбір күмәніміз жоқ.

А. Байтұрсынов өзінің саяси күресінің алғашқы қадамын ауыл мектептерінде мұғалім болудан бастады, олай дейтініміз, қараңғы халықтың сауатын ашып, білім беру арқылы бодандықтың бұғауынан босануға болатынын жақсы білді. Сол үшін ерінбей еңбек етіп, қазақ балалары үшін әліппе құрастырып, қазақтың төл мәдениетін көтеруге кірісті. 

Оның қатысуымен құрастырылған «Қарқаралы петициясы» саяси бостандықпен теңдікке жету және  ұлттық езгіге қарсы тұруды жариялаған қазақ халқының тұңғыш құқықтық құжаты болып табылады. Алаш көсемінің патша үкіметінің саясатына қарсы алғашқы ашық қарсылығы болатын. 

1913 жылы «Қазақ» газетін ұйымдастырып, оған өзі редактор болды, қазақ баспасөзінің негізін қалады. Газетке көптеген қазақ зиялы азаматтарын  тартып, қазақ халқын отардан құтқару майданына қосты. 

1916 жылғы ұлт-азаттық қозғалыс тұсында А. Байтұрсынов халықтың тағдырын ойлап қырғын мен қатерден сақтап қалу мақсатында берген ақыл-кеңестері мен атқарғар зор еңбегі, оның көрегендігін байқатып қана қоймай, саяси пісіп-жетіліп, үлкен күрес жолына түскен саясаткер екенін танытты. 

А. Байтұрсынов «Алаш» партиясы мен «Алашорда» үкіметін ұйымдастырып құруда және оның шешімдерін жүзеге асыруда үзенгілес зиялы қайраткерлердің алды болды. «Алаш» партиясының кемеңгері болып, өзінің білімділігімен ерекшеленді. Азамат соғысының аласапыранында әскери-соғыс істеріне қатысты белсенді ақыл-кеңес беріп, соғыс зардабынан түрлі азапты шегіп, ашаршылық пен ауруға ұшыраған қазақ халқына азық-түлік пен медицина көмегін ұйымдастырды. Азамат соғысынан туған ашаршылық пен түрлі жұқпалы аурудан, әкімшілік езгіден құтылу үшін Қытайға ауа көшкен қазақтардың әлеуметтік жағдайын білу үшін Құлжаға сапар шегіп, онда ашыққан қазақтарға жәрдем ұйымдастырып, олардың елге қайта оралуына көмегін тигізген.

Қазақ халқын қандай үкімет басқарғанына қарамастан, оның ұлтжанды қайраткер екенін Кеңес үкіметі тұсындағы жанқияр қызметтері дәлелдейді. ХХ ғасырдың 20-30 жылдары қазақ ұлтының мүддесін қорғап, қызмет ету оңайға түспегені баршаға мәлім. А. Байтұрсынов сол жылдары ұлтының болашағын  ойлап, Коммунистк партия қатарына өтті, Қырғыз (қазақ) әскери төңкерістік комитетінің бірінші жауапты орынбасары және аталмыш комитеттің ішкі істер бөлімін басқарды. Осы қызметте қайраткер қазақ республикасының құрылуы мен қазақтың байырғы жерлерін қазақтың өз аймағында сақап қалу үшін       В.И. Ленинге хат жолдаған, сондай-ақ Мәскеуге іс-сапармен аттанып үкімет орындарының мінбелерінде қызу талқылап, өз ұсынысын қабылдатқан. 

Ол Халық Ағарту Комиссары қызметінің тұсында қазақ халқының сауатсыздығымен күресуді жалғастырып, оқулықтар жазды. Ағарту саласының мамандарын дайындау үшін арнаулы курстар, мектептер, техникумдар мен университеттерді ашты. Оқушылар мен мұғалімдердің әлеуметтік жағдайларына көп көңіл бөліп, оларды киім-кешек пен отын сумен, паек карточкасымен қамтамасыз етіп отырды. Жетім балар үшін балар үйі мен мекпет интернаттарын ашып, олардың әлеуметтік жағдайларын барынша жақсартты. Қиын-қыстау кезеңіне қарамастан ғылымның дамуына  ерекше назар аударып Академиялық Орталықтың жұмысын басқарып,оның өркендеп дамуына жағдай жасап, оған өзі тікелей бағыт беріп отырды. Бұл саладағы қайраткердің қызметін ерлікке бағаласақ артық болмас еді. Оған бір ғана дәлел, Ресейге қосылғаннан кейін патша үкіметінің хұзырына өтіп кеткен қазақ жерлерін қайтаруы, білім мен ғылымның дамуына жол салуын ешнәрсемен теңестіруге болмайды. Әлеуметтік жағдайдың әбден жіңішкеріп, экономикалық тапшылықтың құрсауындағы мемлекеттің дамып-жетілуіне зор еңбегін қосқанына қарамастан Кеңес үкіметі А. Байтұрсыновқа алакөздік танытып, қуғын-сүргінге ұшыратты. 

Осы зерттеу барысында біздің көзіміздің анық жеткені А. Байтұрсынов туралы зерттелгеннен гөрі әлі де болса зерттелмеген мұраның көптігі. Бұл әсіресе тарихшыларға қатысты мәселе. А. Байтұрсыновтың тіл, әдеби мұрасын жан-жақты саралауға құлшына кіріскен әдебиетшілер мен тілшілердің тарихшылардан көш ілгері кеткендігі дәлелсіз көрініп тұр. Тарихшы ғалымдар болашақта мақсатты түрде түпсіз қазына іспетті А. Байтұрсыновтың күрделі өмірі мен саяси қайраткерлік, мемлекеттік қызметтерін зерттей түсуі қажет. Осы мақсатта мынадай ұсыныстарды енгіземіз:

1. Ахмет Байтұрсыновтың рухани мұрасын зерттеу және кемел ұрпаққа насихаттау мақсатында Алаш ардақтысы туралы тарихи деректер жинағын шығарған жөн;

2.  Ұлт зиялысының өмірі мен қызметін, шығармашылығын терең зерттеу бағытында Абай атындағы Қазақ ұлттық педагогикалық университет жанынан ашылған А. Байтұрсынов ғылыми орталығының жұмысын халықаралық деңгейге жеткізіп, Алаш ардагерлерінің мұрасын әлемге таныту қажет;

3. А. Байтұрсыновтың ғылыми, рухани мұрасын зерделеп, жоғары және орта мектептің оқу үрдісіне енгізуді қолға алып, арнайы бағдарлама жасаса, өскелең ұрпақ ол жайында жан-жақты біліп, қастерлейтін болады;

4. Алаш ардақтысының туған күнін халықаралық ауқымда атап өтілетін айтулы күнге, оны дәстүрлі тарихи мерзім ретінде атауды қолға алу абзал;

5. Педагогикалық колледж, институттар мен университеттерде                     А. Байтұрсынов атындағы стипендия тағайындау қажет;

6. «Мәдени мұра» мемлекеттік бағдарламасының аясында                             А. Байтұрсыновтың бұрын-соңды жарық көрмеген қолжазбаларын жинақтап, толықтырып барлық еңбектерін «Шығармалары» ретінде жариялау бүгінгі елімізді, ұлтымызды көрсетіп, танытатын мәдени қадам болар еді.

РЕЗЮМЕ

на автореферат диссертации на соискание ученой степени кандидата исторических наук по специальности 07.00.02 – Отечественная история (История Республики Казахстан)

ТУРГАРАЕВА ГУЛЬФАРА МАХАМБЕТОВНА

Общественно-политическая и государственная деятельность Ахмета Байтурсынова (1872-1937 гг.)

Актуальность проблемы. Исследования посвящена целостному  изучению общественно-политической и государственной, научно-педагогической, а также публицистической деятельности представителя национально-освободительного движения Алаш начало ХХ века, человека трудной и сложной судьбы А. Байтурсынова.

Цель и задача исследования. Основной целью диссертационной работы является изучение периода жизни и деятельности А. Байтурсынова, исследование его общественно-политической и государственной деятельности с позиции современной исторической науки. Для достижения цели поставлены следующие задачи: 

· осветить и ввести в научный оборот неизвестные стороны  об общественно-политической деятельности  жизни А. Байтурсынова;

· определить факторы, повлиявшие на политическое мировоззрение      А. Байтурсынова и раскрыть его общественно-просветительский, педагогический путь;

· рассмотреть его редакторскую и журналистсткую деятельность по созданию газеты «Казах»;

· дать оценку государственной деятельности А. Байтурсынова, его вкладу в развитие народного хозяйства;

· исследовать особенности общественно-политической деятельности        А. Байтурсынова в период двух революций 1917 года, связанные с организацией Алашской автономии;
· раскрыть новый демократический взгляд на политику советской власти в отношении казахских национальных деятелей, в том числе и               А. Байтурсынова.
Научная новизна диссертационного исследования состоит в том, что впервые в отечественной исторической науке, на основе вводимых в научный оборот неопубликованных архивных материалов, была совершена попытка по-новому рассмотреть формирование и развитие политической мысли, общественно-политической и государственной
 деятельности А.Байтурсынова. Новизна и значимость работы выражается в следующем:

· впервые в исторической науке исследована многогранная деятельность и научное наследие видного государственного деятеля;

· системно, научно и объективно изложены биография А. Байтурсынова как ученого и политического деятеля;
· выявлены причины, повлиявшие на формирования деятеля                  А. Байтурсынова, как государственного и общественного деятеля, его вклад в развитие социально-экономической, культурной жизни Казахстана;

· Основные результаты исследования. В ходе исследования были достигнуты следующие результаты:

· выявлены исторические факторы формирования мировоззрения и становления общественно-политической деятельности А. Байтурсынова;

· введены в научный оборот новые архивные материалы о жизни и деятельности А. Байтурсынова; 

· доказано, что в  период первой русской революции 1905-1907 гг.          А. Байтурсынов вел актиную агитацию через свои произведения против колониальной политики царской России;

· впервые проводятся анализ и дана оценка государственной деятельности А. Байтурсынова;

· показано историческое значение создания А. Байтурсыновым национальной газеты «Казах»;  

· исторически обосновано, что на политической арене  А. Байтурсынов проявил себя как идейный вдохновитель, теоретик агитатор-пропагандист, организатор движения «Алаш»;

· подвергнут анализу период жизни деятельности А. Байтурсынова при Советской власти, его политическая, государственная и просветительская работа по ликвидации неграмотности;

· дана оценка исторической личности, весомому вкладу в развитие национальной культуры и становлению казахской
 национальной государственности.

Структура диссертации. Диссертационное исследование состоит из введения, двух глав, заключения и списка использованной литературы.

Of the thesis submitted scientific degree of candidate of historical sciences on specialty 07.00.02- History of the Homeland (History of the Republic of Kazakhstan)

Socio-political and state activity of Ahmet Baituгsynov (1872-1937 )
Actuality of the problem. The research is devoted to the integrated study of his socio-political and state, scientific and educational and journalistic activities of the representative of the national liberation movement Alash at the beginning of XX century, a man of difficult and complex  destiny A. Baitursynov. 
The purpose and objective of the research. The main purpose of the thesis is to study the period of Baitursynov’s life, explore his socio-political and public activities from a modern historic science.

To achieve this goal the following tasks were put: 
- to highlight and put into scientific circulation unknown aspects about the social and political activities of Baitursynov’ life; 
- to identify the factors that influenced the political world outlook of                A. Baitursunov and reveal his social and educational, pedagogical way; 
- consider his editorial and journalistic activity in creating the newspaper «Kazakh»;

- to assess the state of A. Baitursynov who made contributions to the development of the national economy 
- to explore peculiarities of  socio-political activities of A. Baitursynov during two revolutions of 1917, related to the organization of Alash autonomy;

- to open a new democratic look at the policies of the totalitarian system in relation to the Kazakh national figures, including  A. Baitursynov. 
The scientific novelty of the dissertation research is that the nation's first historical science, on the basis of input into scientific use of unpublished archival materials there was an attempt to consider a new formation and development of political thought, socio-political and public activities of A. Baitursynov. 

The novelty and significance of the work are as follows:

· for the first time in the history  of science versatile, multi-sided activity and scientific legacy of a prominent statesman of his time was studied;

· the biography of a statesman who has made a significant contribution to the development of the republic was presented systematically, scientifically and objectively;

· the reasons that influenced to A. Baitursynov as a state and public figure, his personal contribution to the development of socio-economic, cultural life of Kazakhstan were identified

Basic results of research. the following results were achieved during the research
· the influence of environment on the formation of world outlook and the formation of public political activity of  A. Baitursynov; 
· available materials about the life and activities of A. Baitursynov are complemented by new facts on the basis of further study of archival materials; 

· during the first Russian revolution of 1905-1907 A.Baitursynov led an active campaign through his works against the colonial policy of tsarist Russia;

· studies of  state activity of A. Baitursynov were made for the first time;

· historical significance of creating by A. Baitursynov  national newspaper «Kazakh» was shown:
·  on the political arena A. Baitursynov distinguished himself as an ideological inspiration, theorist agitator-propagandist, organizer of the movement «Alash»;

· conducting during Soviet power political , state and educational work on liquidation of illiteracy ;
· an estimate of historic personality was given, to  meaningful contribution to development of  national culture and the formation of the Kazakh national statehood. 
Structure of the thesis. The research consists of an introduction, two chapters, conclusion and list of used literature.

